21 Na nima ya mambu yai, Yezu kudimonisaka* diaka na balongoki, na nzadi-mungwa ya Tiberiade. Yandi monanaka na mutindu yai:2 Simoni Piere, Toma (yina bo vandaka kubinga Dipasa),+ Natanaele+ muntu ya Kana ya Galilea, bana ya Zebedeo,+ mpi balongoki na yandi zole ya nkaka vandaka kisika mosi.3 Simoni Piere tubilaka bo nde: “Mono ke kwenda kuloba.” Bo tubilaka yandi nde: “Beto ke kwenda ti nge.” Bo kwendaka mpi bo kotaka na maswa, kansi na mpimpa yina bo kangaka ve ata kima mosi.+4 Ata mpidina, ntangu ntongo zolaka kutana, Yezu telamaka na dibungu, kansi balongoki bakisaka ve nde yo vandaka Yezu.+5 Ebuna Yezu tubilaka bo nde: “Bana, keti beno kele ti kima ya kudia?”* Bo vutulaka nde: “Ve!”6 Yandi tubilaka bo nde: “Beno losa bukondi na diboko ya kitata ya maswa mpi beno ta kanga ndambu ya bambisi.” Yo yina bo losaka yo, kansi bo kukaka diaka ve kubenda yo sambu bambisi vandaka mingi.+7 Ebuna longoki yina Yezu vandaka kuzola+ tubilaka Piere nde: “Yo kele Mfumu!” Ntangu Simoni Piere waka nde yo kele Mfumu, yandi lwataka* lele na yandi ya zulu, sambu yandi vandaka kinkonga,* mpi yandi kudilosaka na nzadi-mungwa.8 Kansi balongoki yina ya nkaka kwisaka na maswa ya fioti mpi bo ke benda bukondi ya kufuluka ti bambisi, sambu bo vandaka ve ntama mingi ti mukidi, kaka kiteso ya bametre 90.*9 Ntangu bo kumaka na mukidi, bo monaka tiya ya makala kuna ti mbisi na zulu na yo, mpi dimpa.10 Yezu tubilaka bo nde: “Beno kwisa kunata ndambu ya bambisi yina beno me katuka kukanga.”11 Simoni Piere kotaka na maswa mpi yandi bendaka bukondi ya kufuluka ti bambisi ya nene na mukidi, yo vandaka bambisi 153. Ata bambisi vandaka mingi kibeni, bukondi pasukaka ve.12 Yezu tubilaka bo nde: “Beno kwisa kudia.” Ata longoki mosi ve vandaka ti kikesa ya kuyula yandi nde: “Nge kele nani?” sambu bo zabaka nde yo kele Mfumu.13 Yezu kwisaka, yandi bakaka dimpa mpi yandi pesaka bo, mpi yandi salaka mutindu mosi sambu na mbisi.14 Yai mbala ya tatu+ yina Yezu monanaka na balongoki tuka yandi telamaka na bafwa.15 Ntangu bo manisaka kudia, Yezu tubilaka Simoni Piere nde: “Simoni mwana ya Yoane, keti nge ke zolaka mono kuluta yai?” Yandi vutudilaka yandi nde: “Ee, Mfumu, nge me zaba nde mono ke zolaka nge.” Yandi tubilaka yandi nde: “Disa bana-mameme na mono.”+16 Yandi tubilaka yandi diaka mbala ya zole nde: “Simoni mwana ya Yoane, keti nge ke zolaka mono?” Yandi vutulaka nde: “Ee, Mfumu, nge me zaba nde mono ke zolaka nge.” Yandi tubilaka yandi nde: “Gungula mameme na mono ya fioti.”+17 Yandi tubilaka yandi mbala ya tatu nde: “Simoni mwana ya Yoane, keti nge ke zolaka mono?” Piere waka mawa sambu yandi yulaka yandi mbala ya tatu nde: “Keti nge ke zolaka mono?” Yo yina yandi tubilaka yandi nde: “Mfumu, nge me zaba mambu yonso; nge me zaba nde mono ke zolaka nge.” Yezu tubilaka yandi nde: “Disa mameme na mono ya fioti.+18 Ya kieleka kibeni, mono ke tubila nge nde, ntangu nge vandaka leke, nge vandaka kulwata nge mosi mpi kukwenda kisika ya nge vandaka kuzola. Kansi ntangu nge ta nuna, nge ta tandula maboko na nge mpi muntu ya nkaka ta lwatisa nge ebuna yandi ta nata nge kisika nge me zola ve.”19 Yandi tubaka yo sambu na kumonisa ti lufwa ya nki mutindu yandi zolaka kupesa Nzambi nkembo. Na nima ya kutuba mambu yai, yandi tubilaka yandi nde: “Fula kulanda mono.”+20 Piere balukaka mpi monaka longoki yina Yezu vandaka kuzola ke landa bo,+ longoki yina yekamaka mpi na ntulu na yandi na madia ya nkokila mpi tubaka nde: “Mfumu, nani muntu ke teka nge?”21 Yo yina, ntangu Piere monaka yandi, yandi tubilaka Yezu nde: “Mfumu, ebuna muntu yai?”22 Yezu tubilaka yandi nde: “Kana luzolo na mono kele nde yandi bikala tii kuna mono ta kwisa, yo me tala nge na inki? Nge, fula kulanda mono.”23 Yo yina, diambu yai panzanaka na kati ya bampangi nde longoki yina ta fwa ve. Kansi, Yezu tubilaka yandi ve nde yandi ta fwa ve, kansi yandi tubaka nde: “Kana luzolo na mono kele nde yandi bikala tii kuna mono ta kwisa, yo me tala nge na inki?”24 Longoki yai+ muntu ke ta kimbangi sambu na mambu yai mpi yandi muntu sonikaka mambu yai, mpi beto me zaba nde kimbangi yina yandi ke ta kele ya kieleka.25 Ya kieleka, kele mpi ti mambu mingi ya nkaka yina Yezu salaka, yina kana bo sonikaka yo na bunda, mono ke yindula nde nsi-ntoto yo mosi zolaka kuvanda ve ti kisika ya kufwana sambu na kutula barulo yina ya kusonika.+
kon_Latn